Munisipale bestuurder week later vasSimon Mqwathi Die bestuurder van die Moqhaka-munisipaliteit in die Vrystaat is in hegtenis geneem ŉ week nadat hy veronderstel was om homself aan die polisie oor te gee vir beweerde bedrog en korrupsie. Simon Mqwathi (57) sou homself aanvanklik op 22 Mei aan die polisie oorgegee het, maar was toe op die vlug, het kapt. Lloyd Ramovha, woordvoerder van die Valke, gesê. Mqwathi is Donderdag in Kroonstad in hegtenis geneem en sal na verwagting Maandag in die plaaslike landdroshof verskyn waar hy om borgtog sal aansoek doen. Mqwathi se medebeskuldigdes, Busa Molatseli (53), ŉ bestuurder by die Dihlabeng-munisipaliteit, en Tefo Montsitsi (51), direkteur van die Zero Tolerance-veiligheidsmaatskappy, het hulself wel op 22 Mei aan die polisie oorgegee soos ooreengekom. Hulle het reeds in die Kroonstad-landdroshof verskyn en is op borgtog van R10 000 elk vrygelaat en die saak is tot 12 Augustus uitgestel vir verdere ondersoek. Daar word beweer dat beamptes van die Dihlabeng- en Moqhaka-munisipaliteit tenderprosesse vir eie gewin beïnvloed het en dat dit tot onreëlmatige aanstellings en ongemagtigde, verkwistende en vrugtelose uitgawes van meer as R35 miljoen gelei het. Zero Tolerance het glo onbehoorlik voordeel getrek uit die beweerde onreëlmatighede. Volgens Ramovha word nog inhegtenisnemings verwag.